Platinumprodusent Lonmin bereik einde van die pad ná 50 jaar - Solidariteit WêreldSolidariteit Wêreld
Tuis › Soldeer › Platinumprodusent Lonmin bereik einde van die pad ná 50 jaar
Platinumprodusent Lonmin bereik einde van die pad ná 50 jaar
BusinessLive berig dat Lonmin se hoofde Woensdag by die bekendstelling van Lonmin se jaarresultate aangedui het dat dit waarskynlik die laaste keer is dat Lonmin, die wêreld se derde grootste platinumprodusent, jaarresultate sou uitreik aangesien Lonmin in alle waarskynlikheid die einde van die pad bereik het.
ʼn Seldsame jaarlikse wins en verhoogde kontantvlakke is aangekondig, maar dit is eenvoudig nie genoeg om Lonmin se voortbestaan te regverdig nie.
Lonmin is die onderwerp van ʼn minlike oornamebod van alle aandele deur Sibanye-Stillwater. Die transaksie, wat waarskynlik vroeg in 2019 beklink sal wees, sal die wêreld se tweede grootste platinumvervaardiger skep en dit sal ʼn toonaangewende bron van platinumgroepmetale daarstel.
Lonmin se uitvoerende hoof, Ben Magara, het aangedui dat aandeelhouers vroeg in 2019 oor die transaksie gaan stem. “Lonmin en sy voorganger, Lonrho, het ʼn lang geskiedenis in hierdie deel van die wêreld. Hulle het sedert 1968 platinum geproduseer en dit is pynlik om daaraan te dink dat dit tot ʼn einde kom,” het hy gesê.
Lonmin het gedurende die jaar tot einde September 2018 alles moontlik gedoen om sy kontantvloei te verbeter en het soveel metaal as wat hy kon uit sy prosesseringspyplyn getap. Lonmin het ʼn voorbelaste wins van $68m behaal teenoor ʼn verlies van $1,17miljard gedurende die vorige jaar, insluitend ʼn waardedaling van bates, wat $1,05 miljard beloop het.
Lonmin het sedert 2014 8 000 mense afgedank in die proses om hoëkostemyne in ʼn staat van sorg en instandhouding te plaas, en sal voortgaan om werk te besnoei namate skagte wat nie winsgewend is nie, gesluit word.